“เรือด่วนเจ้าพระยา” แจ้งลดเที่ยว จ.-ศ. เริ่ม 12–23 ก.ค.นี้
“เรือด่วนเจ้าพระยา” ประกาศปรับลดเที่ยวเดินเรือช่วง จ.- ศ. หลังเวลา 9.00 น. และจะกลับมาให้บริการอีกครั้งในเวลา 15.00 น มีผล 12 – 23 ก.ค.นี้
12 ก.ค. 2564

นาวาตรีเจริญพร เจริญธรรม กรรมการผู้จัดการบริษัท เรือด่วนเจ้าพระยา จำกัด ผู้ให้บริการเรือด่วนเจ้าพระยา เปิดเผยว่า ตามที่ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) ได้ประกาศมาตรการจำกัดการเคลื่อนย้ายและการดำเนินกิจกรรมของบุคคลให้มากที่สุดในเขตพื้นที่กรุงเทพมหานครและปริมณฑลเพื่อควบคุมการแพร่ระบาดของโรคติดเชื้อไวรัสโคโรนา 2019 (โควิด-19)
ทั้งนี้เพื่อที่จะให้สอดคล้องกับประกาศดังกล่าวและสอดรับกับจำนวนผู้ใช้บริการที่มีจำนวนลดลง ทางเรือด่วนเจ้าพระยาจึงได้ปรับลดเที่ยวให้บริการเรือโดยสารในวันจันทร์ – ศุกร์ โดยงดการให้บริการเที่ยวเรือหลังเวลา 9.00 น. (เวลาเรือออกจากท่าเรือต้นทาง) และจะกลับมาให้บริการอีกครั้งในเวลา 15.00 น. ตั้งแต่วันจันทร์ที่ 12 ถึงวันศุกร์ที่ 23 กรกฎาคม 2564 ซึ่งยังคงให้บริการเรือธงส้ม ธงเหลือง และธงเขียวในชั่วโมงเร่งด่วนระหว่างเวลา 06.00 – 09.00 น. และ 15.00 – 19.05 น. ตามปกติ เพื่ออำนวยความสะดวกให้ผู้โดยสารและลดความแออัดในชั่วโมงเร่งด่วน
อย่างไรก็ตามทางบริษัทฯ ต้องขออภัยผู้โดยสารที่ได้รับผลกระทบจากการปรับลดเที่ยวเรือในครั้งนี้ และขอขอบคุณผู้โดยสารเรือด่วนเจ้าพระยาที่พร้อมเข้าใจและอยู่เคียงข้างมาใช้บริการอย่างต่อเนื่อง บริษัทฯหวังเป็นอย่างยิ่งว่าจะได้กลับมาให้บริการเดินเรือตามปกติโดยเร็วที่สุด
การให้บริการเรือด่วนเจ้าพระยาในวันจันทร์-ศุกร์ระหว่างวันที่ 12 – 23 กรกฎาคม 2564
– เรือธงส้ม จากนนทบุรี 06.00-09.00 น. และ 15.00-18.30 น. | จากวัดราชสิงขร 06.30-09.00 น. และ 15.00-19.00 น.
– เรือธงเหลือง จากนนทบุรี 06.00-08.25 น. | จากสาทร 17.00-19.05 น.
– เรือธงเขียว จากปากเกร็ด 06.10-07.40 น. | จากสาทร 16.20-17.50 น.
– ส่วนวันเสาร์-อาทิตย์ และวันหยุดนักขัตฤกษ์งดให้บริการเป็นการชั่วคราว
ทั้งนี้ สามารถติดตามเพิ่มเติมได้ทาง Facebook Fanpage : Chao Phraya Express Boat – เรือด่วนเจ้าพระยา หรือ LINE: @cpxcare